壽史滄洲
作者：熊以寧
朝代：宋

paragraphs: 梯旻一何高，其勢如龍蟠。
下直湖萬頃，襟抱滄洲灣。
潭居占其勝，縹緲雲濤間。
海邦形勢地，秀偉此爲尊。
諸湖如附庸，有水俱來環。
元氣昔孕此，停蓄固有存。
挺生賢哲人，象服仍貂冠。
道大久乃見，景好人亦閑。
堂堂八座貴，袖手樂其天。
龍飛御宸極，廊廟須公還。
湖山雖爾佳，政恐思謝安。
下客有侯喜，素仰斗與山。
摳衣荷延納，不棄蒯與菅。
憐我塵土姿，欲使餌金丹。
祗愧坐斤骨，蛻形良獨難。
恭惟我公賢，崔嵬不可攀。
茲遇垂弧旦，競賦崧高篇。
南極正耿耿，三台輝紫垣。
趣起對鈞秉，永輔基圖綿。